KIRJALLINEN KYSYMYS E-1995/00

esittäjä(t): Cecilia Malmström (ELDR) neuvostolle

(21. kesäkuuta 2000)

Aihe: Egyptin koptilaisvähemmistö

Egyptin kristitty vähemmistö on edelleen yhteiskunnallisen syrjinnän ja välillä myös väkivaltaisen vainon kohteena. Osa syrjinnästä perustuu epäoikeudenmukaiseen lainsäädäntöön. Tästä on esimerkkinä vanhanaikainen Hamayouni-asetus, jonka mukaan kristillisten seurakuntien tulee toimittaa presidentille anomus, jos ne haluavat rakentaa uusia kirkkoja. Muut epäoikeudenmukaiset käytännöt johtuvat pääasiassa hallituksen menettelystä, ja esimerkiksi Egyptin historian koptilainen aikakausi sivuutetaan täysin koulujen historianopetuksessa. Kopteilla on lisäksi suhteellisesti vähemmän edustajia korkeissa valtion viroissa.

Onko neuvosto tietoinen Egyptin koptilaisvähemmistön ongelmista ja todellisen uskonnonvapauden kieltämisestä tässä maassa? Mitä vetoomuksia neuvosto aikoo esittää asiasta Egyptin viranomaisille osana EuroVälimeri-prosessia?

Vastaus

(20. marraskuuta 2000)

1. Neuvoston elimet ovat useaan otteeseen keskustelleet koptiyhteisöön kohdistuvista lahkoväkivaltaisuuksista ja murhista, joita on tapahtunut Ylä-Egyptissä, erityisesti Al-Koshehin kylässä, ja seuraavat asiaa edelleen tiiviisti. Neuvosto on tietoinen siitä, että vuonna 1977 annetun lain N:o 40 mukaisesti kopteilta, kuten kaikilta muiltakin uskonnollisilta yhteisöiltä kielletään oikeus muodostaa omia poliittisia puolueita. Neuvosto on lisäksi tietoinen Egyptin perustuslakiin vuonna 1980 tehdystä muutoksesta ja on pannut merkille, että pidätyksissä vedotaan usein vuoden 1981 hätälakiin (Emergency Security Law).

2. Egypti on yksi Barcelonan julistuksen 27 allekirjoittajavaltiosta ja on siten sitoutunut noudattamaan useita ihmisoikeusperiaatteita, muun muassa toimimaan Yhdistyneiden Kansakuntien peruskirjan ja kansainvälisen ihmisoikeusjulistuksen mukaisesti sekä kansainvälisestä laista johtuvien velvoitteiden mukaisesti, kehittämään oikeusvaltiota ja demokratiaa sisäpoliittisessa järjestelmässään, kunnioittamaan ihmisoikeuksia ja perusvapauksia sekä takaamaan näiden oikeuksien ja vapauksien tosiasiallisen lainmukaisen toteuttamisen kansainvälisen oikeuden mukaisesti, mukaan lukien sananvapaus, yhdistymisvapaus rauhanomaisissa tarkoituksissa ja ajatuksen, omantunnon ja uskonnon vapaus sekä yksilön tasolla että yhdessä muiden saman ryhmän jäsenten kanssa ilman rotuun, kansallisuuteen, kieleen, uskontoon tai sukupuoleen perustuvaa syrjintää, kunnioittamaan moninaisuutta ja moniarvoisuutta yhteiskunnassaan ja takaamaan niiden kunnioittamisen sekä edistämään suvaitsevaisuutta yhteiskunnan eri ryhmien välillä. Rauhaa ja vakautta koskevaan EuroVälimeri-peruskirjaan, jonka laatiminen on vielä kesken, voisi sisältyä joitakin näistä periaatteista, ja sen jälkeen, kun se mahdollisesti hyväksytään neljännessä EuroVälimeri-ministerikonferenssissa marraskuussa Marseillessa, ihmisoikeuksien ja demokratian kunnioittamisen merkitys korostuu yhä enemmän.

3. Myös EuroVälimeri-assosiaatiosopimusten puitteissa käydään keskusteluja ihmisoikeuksien ja demokratian edistymisestä. Niiden mukaan demokraattisten periaatteiden ja ihmisten perusoikeuksien kunnioittaminen on olennainen osa sopimuksia. Neuvottelut Egyptin kanssa tehtävästä assosiaatiosopimuksesta saatiin päätökseen viime vuonna, ja sopimus allekirjoitettaneen aivan lähiaikoina. Kun sopimus on voimassa, sillä vakiinnutetaan Euroopan unionin ja Egyptin välinen poliittinen vuoropuhelu, jossa keskustellaan muun muassa ihmisoikeustilanteesta. Tulevan sopimuksen 2 artiklan mukaan osapuolten väliset suhteet perustuvat niiden sisäpolitiikkaan ja kansainväliseen politiikkaan vaikuttavien, ihmisoikeuksien yleismaailmallisessa julistuksessa määriteltyjen kansanvallan periaatteiden ja ihmisoikeuksien kunnioittamiselle. Jopa ennen EU:n ja Egyptin assosiaatiosopimuksen voimaantuloa EU aikoo eri yhteyksissä käyttää edelleenkin jokaista tilaisuutta muistuttaakseen Egyptiä siitä, että EU tuntee huolta ihmisoikeustilanteesta ja että perusvapauksia on kunnioitettava. Aivan äskettäin unioni ilmaisi Egyptin viranomaisille syvän huolestumisensa tohtori Saadeddin Ibrahimin pidätyksestä.